CELEX: 62019CN0282
Language: da
Date: 2019-04-03 00:00:00
Title: Sag C-282/19: Anmodning om præjudiciel afgørelse indgivet af Tribunale di Napoli (Italien) den 3. april 2019 — YT m.fl. mod Ministero dell’Istruzione, dell’Università e della Ricerca og Ufficio Scolastico Regionale per la Campania

17.6.2019   
            
            
               DA
            
            
               Den Europæiske Unions Tidende
            
            
               C 206/36
            
         
      Anmodning om præjudiciel afgørelse indgivet af Tribunale di Napoli (Italien) den 3. april 2019 — YT m.fl. mod Ministero dell’Istruzione, dell’Università e della Ricerca og Ufficio Scolastico Regionale per la Campania
      (Sag C-282/19)
      (2019/C 206/41)
      Processprog: italiensk
      
         Den forelæggende ret
      
      Tribunale di Napoli
      
         Parter i hovedsagen
      
      
         Sagsøgere: YT m.fl.
      
         Sagsøgte: Ministero dell’Istruzione, dell’Università e della Ricerca og Ufficio Scolastico Regionale per la Campania
      
         Præjudicielle spørgsmål
      
      
                  1)
               
               
                  Udgør den forskellige behandling udelukkende af undervisere i den katolske religion, såsom sagsøgerne, forskelsbehandling på grund af religion som omhandlet i chartrets artikel 21 og direktiv 2000/78/EF (1), eller udgør den omstændighed, at arbejdstageren kan fratages sit egnethedsbevis, en gyldig grund til, at undervisere i den katolske religion, såsom sagsøgerne, behandles forskelligt i forhold til de øvrige lærere, idet de førstnævnte ikke kan påberåbe sig nogen af de hindrende foranstaltninger i henhold til § 5 i rammeaftalen vedrørende tidsbegrænset ansættelse, der blev indgået den 18. marts 1999 og er opført som bilag til Rådets direktiv 1999/70/EF (2) af 28. juni 1999 om rammeaftalen vedrørende tidsbegrænset ansættelse, der er indgået af EFS, UNICE og CEEP?
               
            
                  2)
               
               
                  Såfremt det antages, at der foreligger direkte forskelsbehandling som omhandlet i artikel 2, stk. 2, litra a), i direktiv 2000/78/EF på grund af religion (artikel 1) og som omhandlet i [chartret], hvilke midler kan den nationale ret da anvende for at ophæve konsekvenserne heraf, når der tages højde for, at alle andre lærere end undervisere i den katolske religion er blevet omfattet af det ekstraordinære ansættelsesprogram i lov nr. 107/15 og således har opnået fastansættelse på grundlag af tidsubegrænsede kontrakter, og skal den nationale ret navnlig fastslå, at der foreligger et tidsubegrænset ansættelsesforhold mellem sagsøgerne og det sagsøgte ministerium?
               
            
                  3)
               
               
                  Skal § 5 i den rammeaftale, som er opført som bilag til direktiv 1999/70/EF, fortolkes således, at den er til hinder for en national lovgivning som den omhandlede, i henhold til hvilken de almindelige retsregler, der regulerer ansættelsesforhold og sanktionerer misbrug hidrørende fra flere på hinanden følgende tidsbegrænsede kontrakter ved automatisk ændring af den tidsbegrænsede kontrakt til en tidsubegrænset kontrakt, hvis ansættelsesforholdet fortsætter ud over en nærmere bestemt dato, ikke finder anvendelse inden for skolesektoren, med særlig henvisning til undervisere i den katolske religion, således at det er tilladt at gøre brug af flere på hinanden følgende tidsbegrænsede kontrakter på ubestemt tid, og kan især behovet for aftale med stiftsbiskoppen udgøre en gyldig grund som omhandlet i rammeaftalens § 5, stk. 1, litra a), eller skal den omhandlede situation derimod opfattes som forskelsbehandling, som er forbudt i henhold til chartrets artikel 21?
               
            
                  4)
               
               
                  Såfremt spørgsmål 3 besvares bekræftende, er det da i medfør af chartrets artikel 21, § 4 i den rammeaftale, som er opført som bilag til direktiv 1999/70/EF, og/eller artikel 1 i direktiv 2000/78/EF tilladt at se bort fra bestemmelser, som er til hinder for automatisk ændring af den tidsbegrænsede kontrakt til en tidsubegrænset kontrakt, hvis ansættelsesforholdet fortsætter ud over en nærmere bestemt dato?
               
            
         (1)  Rådets direktiv 2000/78/EF af 27.11.2000 om generelle rammebestemmelser om ligebehandling med hensyn til beskæftigelse og erhverv (EFT 2000, L 303, s. 16).
      
         (2)  EFT 1999, L 175, s. 43.